50 Jaar gelede in Die Oosterlig | 26 November 1971 | Netwerk24
50 Jaar gelede in Die Oosterlig | 26 November 1971
Voorbladfoto-byskrif: Mej. Marieta Geldenhuys (19) van Algoapark meen dat 'n vakansie in Londen 'n prys is wat elke meisie sal laat watertand. Sy is een van Die Oosterlig se jongste inskrywings vir die Mej. P.E.-kompetisie. Sy is 'n haarkapster by 'n salon in die middestad.
Elande gevang: Altesame 13 elande is sedert gisteroggend by die Nasionale Olifantpark by Addo gevang. Aanvanklik is beplan om 100 te vang, maar die helikopter wat gebruik is om die diere aan te keer, moes terug Kaapstad toe, het mnr. Piet van Straaten, hoofwildbewaarder by die park, aan Die Oosterlig gesê. Voorlopig sal vanjaar nie meer elande gevang word nie. Die elande word verminder om oorbeweiding uit te skakel, maar die onlangse reën maak dit nie 'n onmiddellike probleem nie.
Ligte kos minder: Inwoners van Port Elizabeth betaal nou minder vir hul ligte as 17 jaar gelede as in aanmerking geneem word dat die persentasiestyging in verdienste baie hoër is as dié van elektrisiteit. Die tarief vir elektrisiteit wat in 1954 ingestel is, is net 7 ½ persent laer as die huidige tarief. Dit is eers in 1965 met 2,5 persent verhoog en daarna weer in 1968 met 'n verdere 5 persent.